Lausunto ammatillisen koulutuksen tutkintojärjestelmän kehittämistä koskevasta luonnoksesta hallituksen esitykseksi, viite OKM003:00/2012

Esityksessä kokonaisuudessaan on paljon hyviä tarkennuksia.

Erityistä huomiota jatkovalmistelussa olisi kiinnitettävä seuraaviin asioihin.

Aikuiskoulutuksen erityispiirteiden säilyttäminen on edelleen tärkeää.

Ammatillisen osaamisen lisäksi työelämätaitojen hallitseminen on tärkeää ja tukee ammatillista osaamista.

Hyvä tarkennus on se, että suoraan tutkintosuoritukseen, ilman valmistavaa koulutusta tulevan henkilön kohdalla olisi myös määritelty taho, joka vastaa henkilökohtaistamisesta.

On hyvä, että jatkossakin tutkintojen nimet ovat suojattuja ja että ammatti- ja erikoisammattitutkinnoissa mahdollistettaisiin tutkintonimikkeiden käyttäminen. Voitaisiin harkita tutkintonimikkeiden ottamista käyttöön kaikissa ammatti- ja erikoisammattitutkinnoissa. Tutkintonimikkeiden muodostamisella kaikille aloille ja tutkintotasoille olisi merkitystä työllistymisen ja tutkinnon suorittaneiden uralla etenemisen kannalta.

Ammatti- ja erikoisammattien tutkintojen laajuus pitäisi olla määriteltävissä siten, että jatko-opintoja suorittaessa voidaan huomioida esimerkiksi ammatti- tai erikoisammattitutkinnon suorittamisen kautta hankittu ja osoitettu osaaminen. Ammatti- ja erikoisammattitutkintojen asemointi muihin opintoihin nähden on tärkeää myös siten, että työnantaja tunnistaa osaamisen tason rekrytoinnissa, työtehtävien järjestelyssä ja palkkausjärjestelmiä sovellettaessa.

Tutkintojen on oltava riittävä laaja-alaisia ja hyödynnettävissä useammassa kuin yhdessä työpaikassa. Tutkintojen yhdenmukaistamisen ei pidä antaa johtaa tilanteeseen, jossa alan erityisosaamisen kouluttaminen jäisi kokonaan erilaisten työnantajaorganisaatioiden tehtäväksi.

On hyvä, että jokaisessa tutkinnossa tulee olemaan sekä pakollinen tutkinnon osa (ammattialan ydinosaamista) ja ammattiosaamista täydentävänä ja monipuolistavana valinnaiset tutkinnon osat.

 Yhteistyö työelämän toimijoiden kanssa auttaa kehittämään ammatillisen koulutuksen tutkintojärjestelmää työelämän osaamistarpeita palvelevalla ja niitä edistävällä tavalla.